Document ID: 31999R0961

ΚΑΝΟΝΙΣΜΟΣ (ΕΚ) αριθ. 961/1999 ΤΗΣ ΕΠΙΤΡΟΠΗΣ
της 6ης Μαΐου 1999
για τη θέσπιση των λεπτομερειών εφαρμογής σχετικά με την επέκταση των κανόνων που έχουν θεσπισθεί από τις οργανώσεις παραγωγών οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίoυ, της 28ης Οκτωβρίου 1996, περί κοινής οργανώσεως αγοράς στον τομέα των οπωροκηπευτικών(1), όπως τροποποιήθηκε από τον κανονισμό (ΕΚ) αριθ. 857/1999(2), και ιδίως το άρθρο 48,
Εκτιμώντας:
(1) ότι το άρθρο 18 του κανονισμού (ΕΚ) αριθ. 2200/96 καθορίζει τις προϋποθέσεις με τις οποίες μπορούν να επεκταθούν στο σύνολο των παραγωγών μιας καθορισμένης οικονομικής περιφέρειας οι κανόνες που έχουν θεσπισθεί από μια οργάνωση παραγωγών οπωροκηπευτικών ή ένωση τέτοιων οργανώσεων παραγωγών· ότι πρέπει να θεσπισθούν οι λεπτομέρειες εφαρμογής του άρθρου αυτού·
(2) ότι η παράγραφος 7 του εν λόγω άρθρου 18 έχει προβλέψει την υποχρέωση να κοινοποιείται στην Επιτροπή, για έγκριση, ο κατάλογος των οικονομικών περιφερειών· ότι πρέπει να μπορεί η Επιτροπή να εκτιμήσει τον κατάλογο αυτό έχοντας υπόψη τις διατάξεις της παραγράφου 2 του ιδίου άρθρου·
(3) ότι η παράγραφος 1 του εν λόγω άρθρου 18 καθορίζει ορισμένες προϋποθέσεις για την επέκταση των κανόνων· ότι η παράγραφος 3 του ιδίου άρθρου καθορίζει τις προϋποθέσεις με τις οποίες μία οργάνωση παραγωγών ή μία ένωση οργανώσεων παραγωγών μπορούν να θεωρηθούν ως αντιπροσωπευτικές· ότι πρέπει να μπορεί η Επιτροπή να εκτιμήσει την τήρηση των προϋποθέσεων αυτών·
(4) ότι όταν η επέκταση αφορά κανόνες για θέματα απόσυρσης, πρέπει να είναι δυνατόν οι εργασίες αποσύρσεως να γίνονται και από παραγωγούς που δεν είναι μέλη οργανώσεως παραγωγών·
(5) ότι η παράγραφος 6 του εν λόγω άρθρου 18 καθορίζει τις προϋποθέσεις με τις οποίες μπορούν να εισπραχθούν οι χρηματικές εισφορές από τους παραγωγούς που δεν είναι μέλη οργανώσεων παραγωγών· ότι πρέπει να μπορεί η Επιτροπή να εκτιμήσει την τήρηση των προϋποθέσεων αυτών·
(6) ότι πρέπει να καθοριστούν επακριβώς ποιοι είναι, σε περίπτωση πωλήσεως των προϊόντων επί του δένδρου, οι κανόνες που είναι δυνατόν να επεκταθούν στον παραγωγό ή στον αγοραστή·
(7) ότι πρέπει να καταργηθεί ο κανονισμός (ΕΟΚ) αριθ. 2137/84 της Επιτροπής(3)·
(8) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχειρίσεως των νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ανακοίνωση που προβλέπεται στο άρθρο 18 παράγραφος 7 του κανονισμού (ΕΚ) αριθ. 2200/96, του καταλόγου των οικονομικών περιφερειών που αναφέρονται στην παράγραφο 2 του εν λόγω άρθρου συνοδεύεται από όλα τα στοιχεία και όλα τα δεδομένα που απαιτούνται για να εκτιμηθεί η τήρηση των προϋποθέσεων που προβλέπονται στην εν λόγω παράγραφο 2.
Άρθρο 2
1. Όταν ένα κράτος μέλος, σε εφαρμογή του άρθρου 18 παράγραφος 5 του κανονισμού (ΕΚ) αριθ. 2200/96, ανακοινώνει τους κανόνες που έχει καταστήσει υποχρεωτικούς για ένα καθορισμένο προϊόν και μία καθορισμένη οικονομική περιφέρεια, κοινοποιεί συγχρόνως στην Επιτροπή:
α) την οργάνωση των παραγωγών ή την ένωση των οργανώσεων παραγωγών που ζήτησε την επέκταση των κανόνων·
β) τον αριθμό των παραγωγών που είναι μέλη αυτής της οργάνωσης ή ένωσης και το συνολικό αριθμό των παραγωγών της εν λόγω οικονομικής περιφέρειας, τα στοιχεία δε αυτά πρέπει να αφορούν την κατάσταση που υφίσταται κατά τη στιγμή της αιτήσεως επεκτάσεως·
γ) το συνολικό όγκο της παραγωγής στην οικονομική περιφέρεια καθώς και τον όγκο της παραγωγής που έχει τεθεί σε εμπορία από την οργάνωση παραγωγών ή την ένωσή τους κατά την τελευταία περίοδο εμπορίας για την οποία υπάρχουν στοιχεία·
δ) την ημερομηνία από την οποία οι κανόνες οι οποίοι έχουν επεκταθεί εφαρμόζονται από την εν λόγω οργάνωση παραγωγών ή της ενώσεως τους·
ε) την ημερομηνία ενάρξεως ισχύος της επεκτάσεως και της διάρκειας εφαρμογής της επεκτάσεως αυτής.
2. Για τον καθορισμό της αντιπροσωπευτικότητας κατά την έννοια του άρθρου 18 παράγραφος 3 του κανονισμού (ΕΚ) αριθ. 2200/96 τα κράτη μέλη καθορίζουν τους όρους με τους οποίους αποκλείονται:
- οι παραγωγοί των οποίων η παραγωγή προορίζεται βασικά για απευθείας πωλήσεις στον καταναλωτή στην εκμετάλλευσή τους ή στη ζώνη παραγωγής,
- οι απευθείας πωλήσεις που αναφέρονται στο πρώτο εδάφιο,
- τα προϊόντα που παραδίδονται για τη μεταποίηση που αναφέρονται στο εν λόγω άρθρο 18, παράγραφος 4 στοιχείο β) εκτός από την περίπτωση κατά την οποία οι εν λόγω κανόνες εφαρμόζονται στο σύνολό τους ή εν μέρει στα προϊόντα αυτά.
Άρθρο 3
Όταν η επέκταση που έχει αποφασισθεί σε εφαρμογή του άρθρου 18 του κανονισμού (ΕΚ) αριθ. 2200/96 αφορά κανόνες σε θέματα απόσυρσης, το συγκεκριμένο κράτος μέλος καθορίζει, συγχρόνως, την ή τις ενώσεις παραγωγών που έχουν αναλάβει τις εργασίες αποσύρσεως για τους παραγωγούς που δεν είναι μέλη της οργανώσεως των παραγωγών ή της εν λόγω ενώσεως.
Άρθρο 4
Όταν ένα κράτος μέλος αποφασίζει, σύμφωνα με το άρθρο 18 παράγραφος 6 του κανονισμού (ΕΚ) αριθ. 2200/96, ότι οι παραγωγοί που δεν είναι μέλη οργανώσεως οφείλουν χρηματικές εισφορές, ανακοινώνει στην Επιτροπή τα απαραίτητα στοιχεία για να εκτιμηθεί η τήρηση των προϋποθέσεων που προβλέπονται στην εν λόγω παράγραφο 6. Τα στοιχεία αυτά περιλαμβάνουν ιδίως τη βάση υπολογισμού, το μοναδιαίο ποσό, τον ή τους δικαιούχους και τη φύση των διαφόρων εξόδων που αναφέρονται στα στοιχεία α) και β) της εν λόγω παραγράφου.
Άρθρο 5
Όταν η επέκταση αποφασίζεται για περίοδο που υπερβαίνει μία περίοδο εμπορίας, τα κράτη μέλη ελέγχουν, για κάθε περίοδο, ότι οι προϋποθέσεις αντιπροσωπευτικότητας που προβλέπονται στο άρθρο 18 παράγραφος 3 του κανονισμού (ΕΚ) αριθ. 2200/96 εξακολουθούν να πληρούνται καθόλη τη διάρκεια εφαρμογής της εν λόγω επεκτάσεως. Ακυρώνουν την επέκταση αυτή μόλις διαπιστωθεί ότι δεν πληρούνται πλέον οι προϋποθέσεις αυτές, με ισχύ από την έναρξη της επομένης περιόδου εμπορίας. Ενημερώνουν αμέσως την Επιτροπή για την ακύρωση αυτή, η οποία και δημοσιεύεται στην Επίσημη Εφημερίδα των Ευρωπαϊκών Κοινοτήτων, σειρά C.
Άρθρο 6
1. Σε περίπτωση πωλήσεως των προϊόντων επί του δένδρου από έναν παραγωγό ο οποίος δεν είναι μέλος οργανώσεως παραγωγών, ο αγοραστής θεωρείται ως παραγωγός των εν λόγω προϊόντων για την τήρηση των κανόνων που προβλέπονται στο σημείο 1, στοιχεία ε) και στ) καθώς και στα σημεία 3 και 5 του παραρτήματος ΙΙΙ του κανονισμού (ΕΚ) αριθ. 2200/96.
2. Το συγκεκριμένο κράτος μέλος μπορεί να αποφασίσει ότι οι κανόνες που αναφέρονται στο παράρτημα ΙΙΙ του κανονισμού (ΕΚ) αριθ. 2200/96 εκτός από εκείνους που προβλέπονται στην παράγραφο 1 μπορούν να καταστούν υποχρεωτικοί για τον αγοραστή όταν αυτός είναι υπεύθυνος για τη διαχείριση των εν λόγω παραγωγών.
Άρθρο 7
Ο κανονισμός (ΕΟΚ) αριθ. 2137/84 καταργείται.
Άρθρο 8
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Μαΐου 1999.

Labels: 7
3
17
6